|  |  |  |
| --- | --- | --- |
| Erb Arcidiecezy | Acta Curiae  Archiepiscopalis Cassoviensis | |
| *🖃  Arcibiskupský úrad, Hlavná 28, 041 83 Košice*  *🕿 (055) 68 28 111 web: ke-arcidieceza.sk e–mail: abukosice@abuke.sk* | |
| ACAC 1 (2015) | | 20. február 2015 |

**OBSAH**

[1. Úvodné slovo 2](#_Toc412120610)

[2. Za život 3](#_Toc412120611)

[3. Ad gentes 3](#_Toc412120612)

[4. Upozornenie 3](#_Toc412120613)

[5. Zelený štvrtok 4](#_Toc412120614)

[6. Hora competens 4](#_Toc412120615)

[7. Zbierka Boží hrob 4](#_Toc412120616)

[8. Odpustky v Roku zasväteného života 4](#_Toc412120617)

[9. Pôstna krabička pre Afriku 4](#_Toc412120618)

[10. Poďakovanie 5](#_Toc412120619)

[11. Arcidiecézna púť 5](#_Toc412120620)

[12. Personalia 5](#_Toc412120621)

[13. Štúdium teológie 5](#_Toc412120622)

[14. Do kňazského seminára 5](#_Toc412120623)

[15. Deň rodiny 6](#_Toc412120624)

[16. Mládež 6](#_Toc412120625)

[17. Stretnutie miništrantov 6](#_Toc412120626)

[18. Blahorečenie Jána Ivana Mastiliaka CSsR 6](#_Toc412120627)

[19. Podpora katechézy 7](#_Toc412120628)

[20. Duchovné cvičenia 7](#_Toc412120629)

**PRÍLOHY**

*1. Dekrét – odpustky v Roku zasväteného života*

*2. Program biskupov 2015*

*3. Štatistický prehľad o živote arcidiecézy*

*4. Arcidiecézna púť – Lurdy*

*5. Plagát ACM*

*6. Plagát TF KU Košice*

# Úvodné slovo

Drahí bratia kňazi,

pôstne obdobie je časom duchovnej obnovy. Určite nie je niečím smutným, ale vnútorne radostným a potešujúcim. Tá radosť pramení z častejšieho a dôvernejšieho stretania sa s Božským Majstrom. Akékoľvek odriekanie alebo sebazápor majú vtedy zmysel, keď vytvárajú v  našom vnútri priestor a  väčšiu disponovanosť pre priamy kontakt s Kristom a pre videnie Jeho tváre v tvári blížneho.

Vo väčších farnostiach majú k tomu povzbudiť pôstne kázne a v každej farnosti – väčšej i menšej – pobožnosť krížovej cesty. Nepochybne sú to veľmi obľúbené a veriacimi navštevované okamihy farského života. Je samozrejmosťou, že na nich nebudeme chýbať ani my – farári i kapláni.

Posledné okamihy Ježišovho života sú nielen udalosťou spásy, ale sú aj ľudským príbehom každého z nás. Nespravodlivé odsudzovania a posudzovania, opakujúce sa pády, opustenosť, smútok hraničiaci s beznádejou pri smrti najbližších – to všetko a ďalšie, ktoré môžeme odhaliť pri jednotlivých zastaveniach, tvorí bremeno Ježišom neseného kríža a tiež našu vlastnú skúsenosť. Pridajme k tomu aj utrpenie kresťanov i nekresťanov v dnešnom svete. Je ho až príliš veľa. Možno na to zareagovať zúfalstvom, rezignáciou, ľahostajnosťou ale aj ináč.

Určite máte na svojom stole list Svätého Otca Františka na pôstne obdobie. Kladie v ňom otázku: *„Čo máme robiť, aby sme sa nedali pohltiť touto špirálou hrôzy a bezmocnosti?*“ Odpovedá výzvou, ktorej obsah si želám, aby bol zaradený do pôstneho programu v každej farnosti:

I.: *24 hodín pre Pána*: v dňoch 13. a 14. marca vytvoriť mimoriadnu príležitosť pre zmierenie sa s Bohom; k tomu môže poslúžiť kajúca pobožnosť, krížová cesta, adorácia a zvlášť väčšia disponovanosť k sviatosti zmierenia.

II.: prejavme svoj záujem o druhého akýmkoľvek konkrétnym gestom v jeho prospech.

III.: ako kňazi vydávajme svedectvo o svojom neustálom obrátení a buďme služobníkmi v prospech obrátenia druhých.

Možno sa nám nepodarí urobiť príliš veľa. Ale aj chvíľková pomoc Šimona a malé gesto Veroniky boli Ježišom ocenené.

*arcibiskup*

# Za život

V roku 2015 sa bude pokračovať v projekte slúženia sv. omší na úmysel: *„Za šírenie kultúry života, požehnanie a posilnenie pre manželstvá a rodiny“*. Pre našu arcidiecézu bol určený mesiac jún. V nasledujúcom prehľade je uvedené kedy a kde bude slúžená sv. omša. Odporúčame aj iným farnostiam a kňazom, aby sa pridali k tejto duchovnej aktivite.

|  |  |  |  |  |
| --- | --- | --- | --- | --- |
| 1. | Vranov nad Topľou – Juh |  | 16. | Michalovce |
| 2. | Trebišov |  | 17. | Prešov – sv. Mikuláš |
| 3. | Sobrance |  | 18. | Humenné |
| 4. | Košice – sv. Alžbeta |  | 19. | Humenné |
| 5. | Prešov – Solivar |  | 20. | Snina |
| 6. | Stropkov |  | 21. | Seňa |
| 7. | Sabinov |  | 22. | DKD Veľký Šariš |
| 8. | Bardejov |  | 23. | Mons. Bernard Bober |
| 9. | Moldava nad Bodvou |  | 24. | Mons. Bernard Bober |
| 10. | Prešov – Kráľovná Pokoja |  | 25. | Mons. Bernard Bober |
| 11. | Veľké Kapušany |  | 26. | Mons. Zoltán Pásztor |
| 12. | Prešov – sv. Mikuláš |  | 27. | Vladimír Šosták |
| 13. | Košice – KVP |  | 28. | Košice – sv. Gorazd |
| 14. | Kostoľany nad Hornádom |  | 29. | Snina |
| 15. | Torysa |  | 30. | Košice – sv. Alžbeta |

# Ad gentes

Prefekt Kongregácie pre evanjelizáciu národov kardinál Fernando Filoni dáva do pozornosti 50. výročie promulgácie dekrétu Druhého vatikánskeho koncilu *Ad gentes* o misijnej činnosti Cirkvi, ktoré pripadne na 7. decembra 2015.

V pokoncilovom období sa obnovilo povedomie o základnom misionárskom poslaní Cirkvi, čo bolo následne podporené apoštolskou exhortáciou *Evangelii nuntiandi*, encyklikou *Redemptoris missio* a najnovšie apoštolskou exhortáciou *Evangelii gaudium*.

Podľa prefekta kongregácie je mimoriadne dôležité, aby sa v Cirkvi po celom svete oslávilo výročie dekrétu *Ad gentes* a aby sa pripomenulo, čo je jeho obsahom, a to aj vo svetle troch vyššie spomenutých pápežských dokumentov.

Dňa 22.10.2015 sa uskutoční Konferencia k 50. výročiu dekrétu *Ad gentes* v aule Teologickej fakulty v Košiciach.

# Upozornenie

Kongregácia pre klerikov vystríha pred návrhmi *Genealogical Society of Utah* (Genealogická spoločnosť z Utahu) t.j. mormónmi. Táto organizácia ponúka farnostiam digitalizáciu matrík, resp. farského archívu.

Kongregácia upozorňuje, že táto ponuka nesmie byť v žiadnom prípade prijatá, pretože hrozí, žeby mohlo dôjsť k zneužitiu osobných údajov. Je nevyhnuté chrániť osobné údaje uvedené vo farských matrikách a archívoch, čo predpisujú cirkevné (kán. 220) a aj svetské zákony (ochrana osobných údajov). Je potrebné zabezpečiť, aby tieto údaje zostali výlučne vo vlastníctve Katolíckej cirkvi, a to aj v prípade, ak ide o digitalizáciu týchto informácií.

# Zelený štvrtok

Na Zelený štvrtok 2. apríla 2015 v katedrále pri sv. omši **o 9:30** hod. budú posvätené oleje: krizma, olej katechumenov a olej chorých. Tento deň je aj dňom spoločenstva kňazov so svojím diecéznym biskupom. Pozývame všetkých spolubratov, aby sa zúčastnili sv. omše a obnovili si kňazské záväzky. Na sv. omšu do katedrály pozvite rehoľníkov, rehoľnice, miništrantov a veriacich svojej farnosti. Kňazi, ktorí sa z veľmi vážneho dôvodu nemôžu zúčastniť, nech si obnovia svoje sľuby súkromne. Po skončení sv. omše dp. dekani prevezmú posvätné oleje pre svoj dekanát. Farári si prevzatie olejov dohodnú s dp. dekanom; oleje sú grátis.

Parkovanie na fare a v  seminári je kapacitne veľmi obmedzené, preto je potrebné parkovať v centre mesta. Upozorňujeme na spoplatnenie parkovného.

Kňazi a diakoni prídu **najneskôr o 9:15** hod. Ku koncelebrácii si donesú albu a **štólu bielej farby**. Do katedrály ideme všetci spoločne v sprievode z ABÚ o 9:25.

**Ornáty si oblečú kňazi-jubilanti, ktorí k tomu dostali osobitnú pozvánku**, kanonici a členovia diecéznej kúrie. Dp. dekani budú v albe a štóle.

# Hora competens

Veľký piatok: je voľný deň, obrady majú byť popoludní a nie až večer.

Biela sobota:slávenie veľkonočnej vigílie nie je popoludňajšou slávnosťou. *„Všetky obrady veľkonočnej vigílie sa konajú v noci. Nech nezačínajú pred začiatkom noci a skončia pred nedeľným svitaním. Toto pravidlo má byť vykladané doslovne. Odmietajú sa opačné a nesprávne spôsoby a zvyklosti, ktoré sa vyskytovali.“* (Kongregácia pre bohoslužbu a sviatosti: *Príprava na veľkonočné sviatky a ich slávenie*, čl. 78.). Veľkonočná vigília sa má začať najskôr po západe slnka. V Košiciach slnko zapadá v sobotu 4. apríla 2015 **o 19:08 hod.**

# Zbierka Boží hrob

Po obradoch Veľkého piatku a na Bielu sobotu do začiatku vigílie je zvykom mať „Boží hrob“, kde veriaci zotrvávajú na modlitbách a uvažujú o Ježišovom umučení a smrti, uctievajú si kríž. Po tieto dva dni sa zároveň môžeme pripojiť ku kresťanom na celom svete. Zbierka pri Božom hrobe je prejavom solidarity s kresťanmi vo Svätej zemi. Získané prostriedky slúžia na udržovanie Božieho hrobu v Jeruzaleme a ďalších posvätných miest vo Svätej zemi. Zbierku odošlite na účet ABÚ 243512/0200; variabilný symbol 91002.

# Odpustky v Roku zasväteného života

Apoštolská penitenciária vydala 23. 11. 2014 dekrét, ktorým uvádza podmienky na dosiahnutie daru odpustkov počas Roka zasväteného života. Odpustky možno získať do 2. februára 2016. V súlade s uvedeným dekrétom Apoštolskej penitenciárie boli pre našu arcidiecézu určené dni a kostoly, v ktorých možno získať odpustky. *Dekrét v prílohe*.

# Pôstna krabička pre Afriku

V čase pôstu koná Slovenská katolícka charita verejnú zbierku s názvom *„Pôstna krabička pre Afriku“*. Ide o zbierku určenú na podporu chudobných v Afrike. Materiály spolu s vysvetľujúcim listom boli už rozoslané do farností. Žiadame kňazov, aby spropagovali a podporili túto charitatívnu iniciatívu.

# Poďakovanie

**I. Dobročinné diela Svätého Otca**

*Štátny sekretariát* nám zaslal list z 10. 12. 2014, v ktorom ďakuje veriacim našej arcidiecézy za zbierku *Dobročinné diela Svätého Otca* vo výške 42.341,75 €, ktorú sme poslali na podporu apoštolskej činnosti Najvyššieho veľkňaza Františka.

**II. Boj proti hladu**

Vincentská rodina na Slovensku ďakuje za celoslovenskú zbierku *Boj proti hladu*, ktorá sa uskutočnila v období od 1. 04. 2014 do 30. 09. 2014. Výnos zbierky činí 209.197,97 €.

# Arcidiecézna púť

V dňoch **29. – 31.05. 2015** sa uskutoční arcidiecézna púť do Lúrd s odletom z Košíc pod vedením o. arcibiskupa Bernarda Bobera. Podrobný program nájdete v prílohe. Púť je organizovaná cestovnou kanceláriou AWERTRAVEL. Záujemcovia nech sa priamo nahlásia cestovnej kancelárii: 034/6513896; e-mail: awertravel@awertravel.sk; www.awertravel.sk.

# Personalia

**Kožuško** **Ján**, diakon Košice – sv. Alžbeta za diakona Lipany od 1.01.2015 (1218/14)

# Štúdium teológie

Teologická fakulta v Košiciach, Katolíckej univerzity v  Ružomberku oznamuje, že v  akademickom roku 2015/2016poskytuje vzdelávanie:

1. v bakalárskych študijných programoch,

2. v magisterských študijných programoch,

3. v doktorandských študijných programoch.

*Podmienky prijatia:*Pre bakalársky  spojený stupeň úplné stredné vzdelanie. Pre magisterský stupeň ukončené bakalárske štúdium. Rešpektovanie katolíckeho ducha univerzity.

*Termín podania prihlášky:* do 31.03.2015. Je potrebné vypísať aj elektronickú prihlášku na adrese: http://e-prihlaska.ku.sk *Termín prijímacej skúšky*: 17.06.2015 a 23.06.2015

Ďalšie informácie: http://www.tf.ku.sk/images/stories/dokumenty/studium/podmienky/Prijimacky15-16.pdf

Uchádzači, ktorí sa chcú stať kňazmi podávajú aj žiadosť o prijatie do kňazského seminára.

# Do kňazského seminára

Kto cíti povolanie ku kňazstvu, môže sa prihlásiť do Kňazského seminára v Košiciach. Žiadosť o prijatie je potrebné poslať do **31. marca 2015** na adresu:

Kňazský seminár sv. Karola Boromejského, Hlavná 91, 042 03 Košice.

K žiadosti je potrebné pripojiť motivačný list, v ktorom kandidát vlastnými slovami objasní dôvody, pre ktoré sa hlási do kňazského seminára. Termíny pohovorov pre prijatie do kňazského seminára budú oznámené individuálne. Detailnejšie informácie sú na internetovej stránke www.kske.sk. Zároveň je potrebné prihlásiť sa na štúdium na Teologickej fakulte v Košiciach.

# Deň rodiny

Pozývame na *Deň rodiny*, ktorý sa uskutoční v sobotu 17. mája 2015 v Košiciach.

15:00 sv. omša v Katedrále sv. Alžbety, 16:00 program na Hlavnej ulici pri Dolnej bráne.

# Mládež

**I. Arcidiecézne stretnutie mládeže**

v Prešove v sobotu 11. 04. 2015:  9.30 sv. omša vo františkánskom kostole sv. Jozefa;

11.30 workshopy s rehoľníkmi a pokračovanie programu vo Veľkej zasadačke Krajského úradu (Biely dom). Prihlasovanie na www.premladez.sk.

**II. Volejbalový turnaj mladých arcidiecézy**

v Prešove v sobotu 7. 03. 2015 na ZŠ Sibírska: 8.30 registrácia v telocvični, buďte prosím dochvíľni. Uzávierka registrácie je 28. 02. 2015.

Prihlasovanie na www.premladez.sk.

**III. Národné stretnutie mládeže**

Rada pre mládež a univerzity KBS pozýva na národné stretnutie mládeže pod názvom P15. Bude sa konať v Poprade v dňoch od 31. 07. do 2. 08. 2015.

Registrovať sa môžete na stránke www.narodnestretnutiemladeze.sk.

# Stretnutie miništrantov

ACM a Farnosť Kráľovnej pokoja v Prešove organizujú stretnutie miništrantov Košickej arcidiecézy – MIKE2015, ktoré bude v sobotu 23. 05. 2015 vo farnosti Kráľovnej pokoja, Prešov – Sídlisko III., s nasledujúcim programom:

|  |  |
| --- | --- |
| 9:15 | registrácia miništrantov pred kostolom |
| 10:30 | sv. omša s otcom arcibiskupom |
| 11:15 | interview s arcibiskupom |
| 12:00 | Anjel Pána, obed |
| 12:30 | športové popoludnie, tombola, prekvapenie |
| 15:00 | záver |

*Kontakty*: Marek Roják ACM 0903 934 561, bohoslovec Peter Ľonc 0908 602 572

# Blahorečenie Jána Ivana Mastiliaka CSsR

V sobotu 31. 01. 2015 o 11.00 hodine v Aule Gréckokatolíckej teologickej fakulty Prešovskej univerzity v Prešove prešovský arcibiskup a metropolita Ján Babjak SJ dekrétom č. j.: 156/2015 otvoril proces o živote, hrdinských čnostiach, o povesti svätosti a znameniach Božieho sluhu kňaza-rehoľníka Jána Ivana Mastiliaka CSsR, patriaceho do Kongregácie Najsvätejšieho Vykupiteľa.

Ak žijú medzi nami očití svedkovia uvedeného Božieho sluhu alebo viete o niekom, kto ho priamo a bezprostredne poznal alebo ak existujú svedkovia, ktorí dostali informácie o Božom sluhovi od tých, ktorí ho poznali, a chceli by svedčiť v procese skúmania, nech svoju žiadosť o účasť v procese zašlú arcibiskupskému delegátovi v procese na adresu: ICLic. Jaroslav Pasok, Hlavná 1, 081 35 Prešov alebo sa môžu prihlásiť priamo na telefónnom čísle: 0910/842 052.

# Podpora katechézy

Diecézny katechetický úrad sa uchádza o  2% z dane na podporu svojej ďalšej činnosti. Prispieť môžu fyzické aj právnické osoby. Údaje, ktoré je potrebné uviesť v tlačive *Vyhlásenie o poukázaní sumy do výšky 2%*:

IČO/SID: 31975780; Právna forma: *Účelové zariadenie cirkvi*

Názov: *Diecézny katechetický úrad Košickej arcidiecézy*,

Sídlo - Ulica: *Hlavná* Súpisné/orientačné číslo: 28 PSČ: 041 83 Obec: Košice

Tlačivo je aj na stránke DKÚ [www.dku-ke.rimkat.sk](http://www.dku-ke.rimkat.sk). Pán Boh zaplať!

# Duchovné cvičenia

**I. Dolný Smokovec**

začiatok 4. 05. 2015 popoludní, záver 8. 05. 2015 ráno

exercitátor P. Hilár Jozef Štefurik OP

Prihlášky: 🖃 Kapitul, s.r.o, prevádzka *Charitný domov,* 059 81 Dolný Smokovec 19

🕿 052/442 26 30, 🖁 0905/918 664, 🖳 [info@charitatatry.sk](mailto:info@charitatatry.sk)

Platí sa šekom vopred alebo pri príchode. Ubytovanie a strava 23 € osoba/noc.

|  |  |  |
| --- | --- | --- |
|  | **✠ Mons. Bernard Bober** |  |
|  | ***arcibiskup-metropolita*** |  |
|  |  |  |
|  |  | Mons. Juraj Kamas |
|  |  | *kancelár* |